b'\n_START_ARTICLE_\nVindobona\n_START_PARAGRAPH_\nVindobona (iz galskega windo- - bel in bona \xe2\x80\x93 podlaga ali dno) je bilo keltsko naselje in kasneje rimski voja\xc5\xa1ki tabor na prostoru sedanjega Dunaja v Avstriji._NEWLINE_Rimljani so okoli leta 15 pr. n. \xc5\xa1t. priklju\xc4\x8dili Nori\xc5\xa1ko kraljestvo k svojemu cesarstvu in Donava je postala njegova severna meja. Ob njej so za\xc4\x8deli graditi utrdbe in naselja, med njimi tudi Vindobono, ki naj bi imela 15.000-20.000 prebivalcev.\n_START_SECTION_\nZgodovina\n_START_PARAGRAPH_\nPrva avtorja, ki omenjata Vindobono, sta geograf Ptolemaj (Geographica) in zgodovinar Avrelij Viktor, ki pripoveduje, da je v Vindoboni 17. marca 180 umrl cesar Mark Avrelij._NEWLINE_Vindobona je spadala v rimsko provinco Panonijo z upravnim sredi\xc5\xa1\xc4\x8dem Carnuntum na pol poti med Dunajem in Bratislavo. Vindobona je bila voja\xc5\xa1ki tabor s spremljajo\xc4\x8dim civilnim naseljem (canabae). Voja\xc5\xa1ki kompleks je stal v sedanjem I. dunajskem okro\xc5\xbeju. Meril je pribli\xc5\xbeno 20 hektarjev in imel pribli\xc5\xbeno 6.000 vojakov. Bil je del rimskega obrambnega sistema ne mejni reki Donavi, v katerega so spadali tudi Carnuntum, Brigetio in Aquincum. Pod cesarjem Trajanom so bile v Panoniji nastanjene \xc5\xa1tiri legije._NEWLINE_Vindobono so oskrbovala bli\xc5\xbenja rimska posestva (villae rusticae). Bila je pomembno trgovsko sredi\xc5\xa1\xc4\x8de z razvito infrastrukturo ter kmetijstvom in gozdarstvom v okolici. Canabae legionis in druge civilne skupnosti, ki so se razvile v sedanjem III. dunajskem okro\xc5\xbeju, so bile neodvisne od voja\xc5\xa1kih oblasti. Dokazano je tudi, da je bil na nasprotnem bregu Donave od 2. stoletja dalje germansko naselje z veliko tr\xc5\xbenico._NEWLINE_Asimetri\xc4\x8dna postavitev voja\xc5\xa1kega tabora, ki je nenavadna za sicer standardizirane rimske voja\xc5\xa1ke tabore, je \xc5\xa1e vedno prepoznavna iz razporeda dunajskih ulic Graben, Naglergasse, Tiefer Graben, Salzgries, Rabensteig in Rotenturmstra\xc3\x9fe. Po\xc5\xa1evna meja tabora na sedanji ulici Salzgries je verjetno posledica velike poplave Donave v 3. stoletju, ki je odplavila dobr\xc5\xa1en del tabora. Ime nakupovalne ulice Graben (slovensko jarek) izhaja iz lokacije obrambnega jarka, ki je obdajal voja\xc5\xa1ki tabor. Domneva se, da je del obzidja v srednjem veku \xc5\xa1e vedno stal in dolo\xc4\x8dal potek novozgrajenih mestnih ulic. Na enem od vogalov tabora je bil kasneje zgrajen Berghof._NEWLINE_Vojne, upravne in voja\xc5\xa1ke reforme v 3. in 4. stoletju in uni\xc4\x8dujo\xc4\x8de poplave so prisilile prebivalce, da so se vedno bolj zatekali v voja\xc5\xa1ki tabor. V 5. stoletju je meja na Donavi izgubila svoj prvoten pomen. Voja\xc5\xa1ko utrdbo so opustili in vanjo se je naselilo lokalno civilno prebivalstvo.'